Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų, atliekamų gynybos ir saugumo srityje, įstatymo (toliau – Įstatymas) 9 straipsnio 1 dalies 1 punkte nustatyta pažeidimų prevencijos funkcija, atliko Lietuvos šaulių sąjungos (toliau – Perkančioji organizacija) pirkimo Nr. 8870767 „Šaudmenys_2026“ (toliau – Pirkimas) dokumentų atitikties Įstatymui ir su jo įgyvendinimu susijusiems teisės aktams peržiūrą (peržiūra prevenciniais tikslais atlikta tam tikra apimtimi). 
Prevencine tvarka peržiūrėjusi Pirkimo dokumentus, įvertinusi Centrinėje viešųjų pirkimų informacinėje sistemoje (CVP IS) skelbiamą informaciją, atsižvelgdama į galiojantį teisinį reglamentavimą, Tarnyba teikia rekomendacijas dėl Pirkimo dokumentų sąlygų (toliau – Rekomendacija).

Dėl skelbimo apie Pirkimą
Skelbime apie Pirkimą nurodyta numatoma Pirkimo vertė yra 3 526 073 Eur be PVM. Susumavus Pirkimo sąlygų bendrosios dalies 2.5 papunktyje[footnoteRef:1] nurodytas maksimalias lėšų sumas, nurodytas su visais galimais mokesčiais atskiroms Pirkimo dalims (1 577 000 + 841 200 + 1 330 400 + 805 400), bendra suma su PVM siekia 4 554 000 Eur arba 3 763 636,36 Eur be PVM, t. y. Pirkimo sąlygose nurodyta suma nesutampa su skelbime nurodyta verte (3 526 073 Eur). [1:  „Pirkimo dalys ir joms skirta pirkimui skirta lėšų suma su visais galimais mokesčiais:
1 dalis - 7,62x51 mm kalibro šoviniai – 1 577 000,00 Eur;
2 dalis - 7,62x51 mm 175 Grain kalibro šoviniai – 841 200,00  Eur;
3 dalis - 5,56x45 mm kalibro šoviniai –  1 330 400,00  Eur;
4 dalis - 5,56x45 mm kalibro imitaciniai šoviniai –  805 400,00 Eur“.] 

Taip pat pažymėtina, kad skelbimo apie Pirkimą skiltyje „Vertė“ (5.1.5 papunktis) nuosekliai (ties kiekviena iš keturių Pirkimo dalių) nurodyta ta pati suma (3 526 073 Eur be PVM), jos nediferencijuojat pagal atskirų Pirkimo dalių vertę.
Atsižvelgiant į pirmiau išdėstytą ir į tai, kad pirkimo dokumentai turi būti tikslūs, aiškūs ir be dviprasmybių (Įstatymo 24 straipsnio 6 dalis), rekomenduojame tikslinti skelbimą apie Pirkimą ir Pirkimo sąlygų bendrosios dalies 2.5 papunktį.

Atsižvelgdama į tai, kas nurodyta, Tarnyba rekomenduoja peržiūrėti ir patikslinti Pirkimų dokumentus pagal šioje Rekomendacijoje pateiktas pastabas. Primename, kad Perkančioji organizacija, patikslinusi Pirkimų dokumentus, turi visus pakeitimus paskelbti viešai Centrinėje viešųjų pirkimų informacinėje sistemoje (CVP IS) ir spręsti klausimą dėl pasiūlymų pateikimo termino pratęsimo protingam laikotarpiui, per kurį potencialūs tiekėjai galėtų susipažinti su patikslintais ir pakeistais Pirkimo dokumentais, o atlikus esminius Pirkimo sąlygų pakeitimus, Pirkimas turėtų būti nutrauktas ir pradėta nauja pirkimo procedūra (Įstatymo 25 straipsnio 7 dalis).
